Pantun

**Pantun** () merupakan sejenis puisi lama yang luas diamalkan di serantau Nusantara di Asia Tenggara, terutamanya dalam bahasa Melayu. Ia paling ringkas dan asasnya terdiri daripada dua baris yang mempunyai ikatan berirama dan mempunyai rima (sebutan yang sama) di hujungnya. Baris-baris ini pula boleh dikumpulkan menjadi empat, enam ataupun lapan baris. Jarang terdapat pantun yang melebihi lapan baris dan pada kebiasaannya pantun terdiri daripada empat baris.

Pantun terbahagi kepada dua bahagian sama banyak rangkapnya, iaitu bahagian pembayang dan diikuti pula dengan maksud pantun. Bahagian pembayang bagi pantun empat kerat terdiri daripada dua ayat pembayang dan dua ayat maksud, dan bagi pembayang pantun lapan kerat ialah empat ayat pembayang dan empat ayat maksud dan demikianlah seterusnya.

Seni ini mendapat pengiktirafan UNESCO sebagai suatu warisan budaya tidak ketara oleh Malaysia dan Indonesia pada tahun 2020 serta Brunei pada tahun 2025.

## Peristilahan
Menurut Za'ba, 'pantun' difikirkan datang hasil terbitan 'sepantun' () yakni bermaksud 'seperti', 'seumpama' atau 'macam'. 'Sepantun' lanjutnya boleh ditafsirkan sebagai pengungkapkan bandingan-bandingan langsung yang wujud pada sastera Melayu klasik. Ia turut mempunyai maksud lama bererti peribahasa gambaran halus yang digayakan beraneka cara termasuk secara 'sindir' (maksud asal: 'menyebut tidak langsung') dan 'kias'. Kata 'pantun' juga boleh dihujahkan berasal dari turunan kata 'penuntun' baik daripada terbitan kata dasar 'tuntun'.

Nama lain pantun dalam bahasa-bahasa di serata Nusantara termasuklah, *[[parikan]]* dalam Bahasa Jawa, *[[paparikan]]* dalam Bahasa Sunda dan  *[[umpasa]]* dalam sebutan Bahasa Batak. Perkataan *[[parikan]]* pula dikatakan berasal daripada perkataan Bahasa Sanskrit *paribhasya* atau  Bahasa Jawa *parik* yang bererti pari atau peribahasa dalam Bahasa Melayu. 

## Pentakrifan
Pantun boleh ditakrifkan sebagai...

# Puisi dengan gaya seni tertentu dalam bahasa Melayu setempat yang menggunakan pencitraan pancaindera pada flora, fauna, dan langit setempat untuk menyampaikan pesanan tersurat dan tersirat tentang adat, nasihat, agama, petua, dorongan, dan perasaan berdasarkan kearifan dan kelaziman masyarakat setempat.
# Sejenis sastera yang logik, ringkas, dan berima serta ada bentuknya yang digunakan untuk fungsi agama, sosial, dan ekologi dengan gaya penulisan perlambangan, tersirat, dan bertema bagi menghibur, menasihat, serta mengajar tatabuat barangan.

## Teori Pantun
Bahagian ini menyenaraikan teori-teori pantun yang telah dikemukakan oleh para penyelidik terdahulu dan semasa.

### Pantun Penyemai Ingatan Budaya Setempat (2024)
"Penyampaian berterusan pantun berbahasa Melayu setempat kepada orang terdekat tentang kebudayaan, sejarah, kearifan, dan kebiasaan masyarakat setempat dengan pencitraan pancaindera pada persekitaran setempat mengikut naluri setempat dapat membentuk jati diri tersendiri masyarakat yang mampu menyemai ingatan budaya setempat."

### Pantun Kearifan Tempatan Tafsiran Sejarah (2024)
"Pantun hiburan dan nasihat berasaskan sejarah dan kearifan tempatan berdaya membangunkan sejarah awam melalui tafsiran sejarah, budaya dan sosial, serta pengaruh budaya luar pada sumber-sumber sejarah terwasit lalu melalui penganjuran kegiatan kemasyarakatan, meningkatkan rasa suka sejarah dalam masyarakat."

## Pantun dalam budaya serumpun

### Orang Melayu Cocos
Orang Melayu Cocos mendendangkan "panton" dalam adat perkahwinannya seperti upacara "mintak anak orang" (meminang), melamar, seminggu sebelum perkahwinan dan semasa perkahwinan, iaitu keramaian meraikan pengantin atas "pajangan" (pelamin). Pantun Cocos berbeza dengan pantun Melayu dari segi pengucapan dan pemilihan diksinya. Pantun Cocos melengkapkan tarian selong yang dipersembahkan semasa majlis bersanding yang diiringi muzik biola dan gendang. Pantun biasanya bersifat menyakat atau jenaka. Tarian Melenggok juga diiringi dua kumpulan pemantun. Pantun didendangkan dalam bahasa Melayu Cocos. Contoh panton:


Ari minggu duduk menyucik,
Ambik piso mengupas kates,
Anak muda lagi menyucik,
Air mata jatoh menetes.
Disebabkan sejarah awal orang Melayu Cocos yang berada di Pulau Cocos dan mengamalkan kehidupan maritim, pantun-pantun mereka sering dikaitkan dengan laut, pelayaran, kapal, hidupan laut seperti ikan, pokok kelapa dan seumpamanya.

### Orang Melayu Riau
Pantun digunakan semasa acara pernikahan orang Melayu Riau. Antara acara tersebut ialah "Berbalas pantun pembuka pintu", yang mana pemantun pihak lelaki dan pemantun pihak perempuan (dan mak andamnya) akan berbalas-balas pantun di ambang pintu rumah pengantin perempuan. Berbalas pantun ini tamat apabila pemantun pihak perempuan (atau mak andam) membuka kain penghalang pintu, serta mempersilakan pengantin lelaki memasuki rumah.

### Orang Melayu Sarawak
Orang Melayu Sarawak mengamalkan "pantun bermukun".

### Orang Banjar
*Pantun Baantaran* ialah wadah budaya untuk melambangkan, menyampaikan, dan mengukuhkan nilai, amalan, dan kepercayaan agama dalam masyarakat Banjar -- Contohnya pantun yang menyentuh nilai bersedekah...


Lipat kain wan jua tapih,
Lalu kakamban andak di subalah;
Bila rajaki kaina balabih,
Jangan kada ingat orang badua basadakah.
Pantun Baantaran juga digunakan dalam pelamaran masyarakat Banjar untuk melamar dan menerima mempelai.

### Orang Aceh
Pantun Aceh mempunyai kelainan dengan adanya pantun tiga baris serangkap (berbaris jumlah ganjil), di samping pantun berbaris jumlah genap seperti pantun-pantun biasa. Pantun tiga baris tersebut boleh mempunyai rima A-B-A, A-A-A, A-A-B, dan A-B-C.  Contohnya...


Bubèe dua jab seureukab dua muka,
Keunoe pih toe keudéh pih rab,
Bandua pat meuteumèe laba.

Terjemahan:
Bubu dua pintu kandang dua muka,
Ke sini dekat ke sana pun dekat,
Pada kedua tempat mendapat laba.


### Orang Minangkabau
Pantun Minangkabau ialah pantun yang dikarang "daripada, oleh, dan untuk" masyarakat Minangkabau. Justeru, pantun Minangkabau boleh menyampaikan buah fikiran, perasaan, dan komunikasi sesama mereka. Bahkan, masyarakat Minangkabau terasa aneh sekiranya seseorang tidak mengenal dan memahami pesanan dalam sesebuah pantun. Contoh pantun Minangkabau ialah...


Ka suok jalan ka Sungayang,
Manurun jalan ka Sumaniek;
Kok iyo awak urang Minang,
Bapantun malah agak ciek.

Sarancak saelok ikolah parak,
Indak badasun agak sebuah;
Sarancak saelok ikolah awak,
Indak bapantun agak sabuah.

Terjemahan:
Ke kanan jalan ke Sungayang,
Menurun jalan ke Sumanik;
Kalau benar anda orang Minang,
Berpantun malah agak sebuah.

Secantik seelok inilah parak,
Tidak berdasun barang sebuah;
Secantik seelok inilah anda,
Tak berpantun barang sebuah.


### Orang asli suku Kuala
Pembayang dalam pantun orang asli suku Kuala banyak dipengaruhi oleh unsur alam sekeliling iaitu flora dan fauna yang melatari kehidupan mereka.  Antara tema pantun termasuklah percintaan, nasihat, jenaka/permainan, kepahlawanan, kiasan/biarat, serta adat resam. Contoh pantun percintaan orang asli suku kuala ialah seperti berikut... 


Sungguh banyak bintang di langit,
Bulan juga bawa cahaya;
Sungguh banyak wanita genit,
Adik juga di hati saya.


### Orang Banda Neira
Masyarakat di Banda Neira menggunakan bahasa tana (bahasa daerah) untuk menyampaikan pantun sahur, iaitu sejenis pantun agama. Pantun tersebut membawa nilai agama dengan maksud ajakan, larangan, dan peringatan.

## Pantun dalam budaya lain

### Peranakan Baba Nyonya - Dondang Sayang
Peranakan Baba Nyonya, terutamanya di Melaka menggunakan pantun dalam persembahan Dondang Sayang

### Rusia - Pantun & [[Chatushka]]
Pantun mula datang ke Rusia melalui Eropah pada akhir kurun ke-19, yang juga zaman Abad Keperakan aliran sastera di Rusia (*[[:en:Silver_Age_of_Russian_Poetry|Silver Age of Russian Poetry]]*). Antara penulis pantun Rusia termasuklah Valery Bryusov (1873-1942), Adelina Adalis (1900-1969), dan Nikolay Gumilyev (1986-1921). Pengajian ilmiah pantun pernah ditaja oleh A. N. Veselovsky (1838-1906) dan Lyudmila Mervart (1888-1965), Boris Parnickel, dan Vladimir Braginsky.

Pada masa sama, cerita rakyat Rusia atau "*chastushka*", juga mempunyai bentuk seperti pantun, iaitu empat baris, ada baris pembayang, dan ada baris maksud. Perbezaannya ialah *chatushka* masih dilagukan manakala pantun biasanya hanya dibacakan. Contoh *chatushka* ialah seperti berikut*...*


Lodka tonet i ne tonet,
Potikhonechku plyvet.
Milyy liubit i ne liubit -
Tol'ko vremechko vedet.

Terjemahan:
Perahu antara berlayar tidak berlayar,
Dihanyutkan perlahan-lahan.
Kekasihku antara cinta tidak cinta -
Hanya mensia-siakan masa.


### Perancis - ''[[Pantoum]]''

## Jenis-jenis pantun
Pantun dapat dibahagikan kepada beberapa jenis bergantung pada jumlah kerat dan kandungannya. 

### Jumlah Kerat
Didirikan dari 2,4,8,10,12 dan 14 kerat. Pantun 16,18 dan 20 kerat pula agak asing untuk dikarang. Pantun 2 kerat juga dikenali sebagai karmina, pantun kilat atau pantun dua serangkai. 

Jenis pantun mengikut jumlah kerat:-

#### Pantun 2 kerat
   Daun senduduk daun semalu;
   Mari duduk janganlah malu.

Mengaku dulang paku serpih;
   Mengata orang dia yang lebih.

   Kalau tak cengal, giam,
   Kalau tak kenal diam.

#### Pantun 4 kerat
Kalau padi katakan padi,
      Tidaklah hamba tertampi-tampi;
   Kalau sudi katakan sudi,
      Tidaklah hamba ternanti-nanti.

   Kalau bawang katakan bawang,
      Dapatlah hamba tolong mengupas;
   Kalau sayang katakan sayang,
      Tidaklah hamba penat berhias.

#### Pantun 6 kerat
Kota Lukut tempat semayam,      Raja Haji datang menyerang,
         Banyak pediti ikut bersama;
   Jangan ikut resmi ayam,
      Bertelur sebiji riuh sekampung,
         Mengagung bukti sebesar hama.

#### Pantun 8 kerat
Bagus rupa bunga melur,
      Putih rupanya bunga pinang,
         Berukir bertangkai perak,
            Permainan raja perempuan;
   Pahar cerek sudah teratur,
      Cawan mangkuk sudah terhidang,
         Penganan mulia sudah terletak,
            Samalah duduk kita makan.

#### Pantun 10 kerat
Ke lepau sekali ini,
      Entah membeli entahkan tidak,
         Entah membeli limau kapas,
            Entah melambung limau gedang,
               Pecah belah dalam perahu;
   Merantau sekali ini,
      Entah kembali entahkan tidak,
         Entah mengharung laut lepas,
            Entah di rantau orang,
               Gerak Allah siapa tahu.

#### Pantun 12 kerat
Anak jentayu dari hulu,
      Disambar ombak Laut Cina,
         Dibawa terbang ke perahu,
            Hinggap melahap di landasan,
               Turun minum ke muara,
                  Anak ikan berkeliaran;
   Kamilah tahu dari dulu,
      Adik jauhari bijaksana,
         Membubul tidak membeku,
            Mengulas tidak mengesan,
               Meratap langit dengan bicara,
                  Bumi tidak ketirisan.

#### Pantun 14 kerat
Rotan sepatah dua patah,
      Tarik kerakap batang padi,
         Dibawa Sultan dari Judah,
            Padi yang jangan digempakan,
               Kalau gempa antara gugur,
                  Bila gugur masuk perigi;
                     Di situ ditanamkan pula;
   Tuan di Mekah dan Madinah,
      Naik akhirat batu haji,
         Tegak berdiri Rasulullah,
            Kami yang jangan dilupakan,
               Kalau lupa antara tidur,
                  Dalam tidur menjadi mimpi,
                     Jika bangun diingat pula.

#### Pantun 16,18 dan 20 kerat
Lihat pautan ini

### Mengikut kandungan
Pantun digolongkan mengikuti isi yang cuba disampaikan dan sering dikaitkan dengan sesuatu tema.

#### Pantun Teka-teki
Untuk berseronok dan menduga kebolehan dalam berfikir:

   Kelip-kelip disangka api,
      Kalau api di mana dapurnya?
   Hilang ghaib disangka mati,
      Kalau mati di mana kuburnya?

#### Pantun Jenaka
Semata-mata untuk hiburan dan sendaan:

   Orang Rengat menanam betik,
      Betik disiram air berlinang;
   Hilang semangat penghulu itik,
      Melihat ayam lumba berenang.

#### Pantun Kasih Sayang
   Burung merbuk membuat sarang,
      Anak enggang meniti di paya;
   Tembaga buruk di mata orang,
      Intan berkarang di hati saya.

#### Pantun Nasihat
Untuk menyampaikan nasihat dan teladan:

   Air melurut ke tepian mandi,
      Kembang berseri bunga senduduk;
   Elok diturut resmi padi,
      Semakin berisi semakin tunduk.

#### Pantun Budi
   Tingkap papan kayu bersegi,
      Sampan sakat di Pulau Angsa;
   Indah tampan kerana budi,
      Tinggi darjat kerana bahasa.

#### Pantun Nasib
   Payang retak tali bersimpul,
      Kendi lokan airnya tumpah;
   Hidup tidak kerana kaul,
      Mati bukan kerana sumpah.

   Pungut teritip di tiang batu,
      Batu pecah dilanda karang;
   Beginilah nasib dagang piatu,
      Kain basah kering di pinggang.

#### Pantun Adat
Menerapkan kepentingan adat resam dalam aktiviti seharian:

   Buah berangan di rumpun pinang,
      Limau kasturi berdaun muda;
   Kalau berkenan masuklah meminang,
      Tanda diri beradat budaya.

   Patah rotan tali bersilang,
      Batang meranti rimbun berjejal;
   Langkah pahlawan tengah gelanggang,
      Berpantang mati sebelum ajal.

#### Pantun Kiasan (peribahasa)
Untuk menyampaikan nasihat, sesuatu hajat atau sindiran secara sopan dan tersirat:

   Pungguk rebah puyuh mendengut,
      Dengut melata di tengah padang;
   Sedangkan bah kapal tak hanyut,
      Inikan pula kemarau panjang.

   Gesek biola tiup serunai,
      Sayu dara berhati walang;
   Putih mata si burung punai,
      Kayu ara ditunggu helang.

#### Pantun Agama
Menegaskan kepentingan agama dalam masyarakat:

   Letak bunga di atas dulang,
      Sisipkan daun hiasan tepinya;
   Banyak berdoa selepas sembahyang,
      Mohon diampun dosa di dunia.

#### Pantun Kanak-kanak
Disisipkan dalam lagu dan nyanyian untuk bersuka-ria:

   Burung kenek-kenek,
      Hinggap atas pagar;
   Pesan datuk nenek,
      Rajin-rajinlah belajar.

## Koleksi Pantun
Pantun juga dapat digunakan untuk 'berjual beli', yakni dua pihak menggunakan pantun untuk menjual pantun sambil dijawab ('beli') oleh seorang lagi. Hal ini dapat dilihat dalam contoh-contoh berikut.  

#### Pantun agama

#### Pantun budi

#### Pantun jenaka

#### Pantun percintaan

#### Pantun perpisahan


"Nasihat supaya kita berbudi bahasa"
Orang buta pergi ke kebun
Makan longan dibekal cucur
Janganlah kita bermain mercun
Kelak badan pasti hancur


## Pantun-pantun daripada [[filem-filem Melayu klasik]]

 
*[[Filem Seri Mersing|Seri Mersing]]*

Kajang Pak Malau kajang berlipat,
Kajang saya mengkuang layu;
Dagang Pak Malau dagang bertempat,
Dagang saya musafir lalu.

*[[Gurindam Jiwa]]* (1966)

Tuai padi antara masak,
Esok jangan layu layuan;
Intai kami antara nampak, 
Esok jangan rindu-rinduan.


 
*[[Filem Hang Tuah|Hang Tuah]]* (1956)

Burung nuri burung helang,
Tidak sama terbang tinggi;
Sekarang puteri berangkat pulang,
Bila pula berjumpa lagi.

Kain buruk tepi perigi,
Dibuat orang pengesat belanga;
Esok kita berjumpa lagi,
Tunggulah Teja di taman bunga.


## Nota

Maksud perkataan yang terkandung dalam anotasi diambil daripada laman sesawang *Pusat Rujukan Persuratan Melayu*, Dewan Bahasa dan Pustaka, Malaysia. Antara lain, rujukan dalam PRPM meliputi kamus Melayu dan Inggeris dan istilah (Malaysia, Indonesia dan Brunei).

PRPM juga rujukan piawai bahasa Melayu buat Wikipedia Bahasa Melayu. 

## Rujukan

## Bacaan lanjut
* Pogadaev, Victor (2002). "Malay Pantun in Russia". in "Dewan Sastera", Jilid 32, Bilangan 10, 2002, p. 88-89.

## Pautan luar
* Daftar pantun oleh Perpustakaan Negara Malaysia.
*Kumpulan Tulisan oleh JenovaFM.
* www.pantun.com – Tapak sesawang yang menyediakan pencarian pantun.